Eskom wil Goudveld se ligte afsit | Netwerk24
Deur Alet van der Walt 07 Desember 2018 05:16
Goudvelders het die afgelope week 'n voorsmakie gekry van wat moontlik volgende week op hulle wag wanneer Eskom weens wanbetaling die gebied se krag daagliks gaan afskakel.
Eskom sê in 'n mediaverklaring dat die Matjhabeng-munisipaliteit nie op 3 Desember sy ooreenkoms nagekom het om 'n betaling te maak nie en dat die krag dus vanaf 9 Desember daagliks ses en 'n halfuur lank afgeskakel sal word.
Eskom sou reeds in November die gebied se krag afgeskakel het, maar danksy 'n ooreenkoms is daar uitstel aan die munisipaliteit verleen.
Matjhabeng skuld Eskom meer as R2 miljard.
In die week sal die eerste onderbreking van 06:00 tot 09:00 wees en dan weer van 17:00 tot 20:30.
Oor naweke sal die krag van 08:30 tot 12:00 af wees en dan weer van 15:00 tot 19:00.
Die munisipaliteit kort volgens Maxi Badenhorst, 'n DA-raadslid, R56 miljoen om Eskom tevrede te hou. Die munisipaliteit wag nou dat die nasionale tesourie die munisipaliteit se gelykheidsaandeel oorbetaal sodat dié geld gebruik kan word om die ligte aan te hou.